Апостол Апостолов, кмет на Симитли: 15-ото юбилейно издание на фестивала „Симитлия – Древната земя на кукерите“ се превърна в един грандиозен празник
14 Януари 2018 | 13:21 | Агенция "Фокус"
Симитли. 15-ото юбилейно издание на фестивала „Симитлия – Древната земя на кукерите“ се превърна в един грандиозен празник. Това каза за Радио „Фокус“ – Пирин кметът на Община Симитли Апостол Апостолов по повод маскарадните игри, които се проведоха на стадион „Септември“ в града на 13 януари. По думите му случилото се по време на фестивала няма как да не му остане в спомените. „На фестивала имаше много публика и много участници, които представиха невероятна пъстрота и красота пред нас. Всичко беше перфектно направено – не говоря за организацията, а за участието на групите. Всички те се представиха красиво, внушително, дори величествено, така че всичко беше прекрасно“, каза още Апостол Апостолов. Той подчерта, че фестивалът в Симитли има бъдеще и още тези дни ще започне подготовката за неговото 16-то издание през 2019 година.
Над 5 000 хиляди участника от България и Македония взеха участие във фестивала, който се проведе за 15 година. Големият победител в тазгодишното издание на „Симитлия – Древната земя на кукерите“ станаха кукерите от село Крупник, който бяха над 250 човека. Те направиха изключително силно впечатление на журито и публиката с колоритност, уникални старци и близо 50 бабугера, които бяха облечени в красиви костюми от кози кожи. Журито присъди и много други награди на групите, участвали във фестивала, а също така и голям брой индивидуални плакети.
Иванка Чакалска, кмет на село Крупник: Фестивалът „Симитлия – Древната земя на кукерите“ показва, че традициите на кукерството ще са живи и занапред
5 Февруари 2018 | 17:56 | Агенция "Фокус"
Симитли. Фестивалът „Симитлия – Древната земя на кукерите“ показва, че традициите на кукерството ще са живи и занапред. Това каза за Радио „Фокус“ – Пирин Иванка Чакалска, кмет на село Крупник. По думите ѝ жителите на селото ще участват на игрите и през следващата година. „Задължително ще участваме на 16-ия фестивал и съм сигурна, че пак ще се представим много подобаващо. По-вероятно е да продължим да представяме българщината на младите и да пазим изконните традиции“, каза още Чакалска. Тя изказа благодарност към организаторите на фестивала за перфектните условия, които създава, за да може фестивалът да протече спокойно и безпроблемно. „Благодаря и затова, че дадоха награда „За принос в организацията и развитието на фестивала“ в памет на Виолета Айкова, която беше един страхотен организатор. Радостно е, че това отличие отново бе дадено на нашата група. Благодаря и на обединителят на жителите на Община Симитли Апостол Апостолов. На него искам да пожелая да бъде здрав и упорит, да продължава да работи за развитието на общината с този висок професионализъм“, коментира Чакалска. Тя пожела на кметът на Симитли Апостол Апостолов да продължава да съхранява всички традиции в Община Симитли.
Иванка Чакалска, кмет на село Крупник: Повече от 100 години жителите на селото съхраняват изконните традиции на кукерството
5 Февруари 2018 | 17:27 | Агенция "Фокус"
Симитли. Изключително доволна съм от представянето ни в тазгодишното издание на фестивала „Симитлия – древната земя на кукерите“ и спечеленото първо място „За цялостно творчество“. Това каза за Радио „Фокус“ – Пирин Иванка Чакалска, кмет на село Крупник. По думите ѝ високото отличие, което им е отредило журито, е признание за всички в групата, които са взели участие в този грандиозен празник. „Както каза председателят на журито, тази година не е имало затруднения по отношение определянето на победителят. За мен лично това признание е израз на задоволство. Това, че нашата група се е представила най-достойно е израз на гордост, защото както и преди сме говорили ние повече от 100 години съхраняваме изконните традиции на кукерството, които се предават на младото поколение“, каза още Чакалска. По думите ѝ полученото отличие е израз на благодарност към всички участници за това, че с внушителното си представяне те прославят село Крупник и община Симитли. „Аз от малка съм закърмена с кукерските традиции и затова за мен е удоволствие да бъда рамо до рамо с участниците. Не мисля, че моето участие бе допълнителен стимул за тях, за да се представят така блестящо просто на тях кукерските игри са им заложени „в кръвта“, както се казва. Всички те са потомци на традициите“, подчерта Чакалска.
Кирил Бельов, хореограф: Фестивалът „Симитлия – Древната земя на кукерите“ ни прави неделима част от общата европейска култура
30 Януари 2018 | 16:32 | Агенция "Фокус"
Симитли. XV юбилеен фестивал на кукерските и маскарадните игри „Симитлия – древната земя на кукерите“ е факт. Той е история. Тепърва предстои по-сериозен анализ на фестивала, но ако трябва с няколко думи да обобщя, то бих казал, че тазгодишните игри се превърнаха в един грандиозен празник, в едно наистина впечатляващо шоу, в един театър на открито, в който участници бяха както кукерите, станчинарите, джамаларите, така и самата публика. Това каза за Радио „Фокус“ – Пирин Кирил Бельов, хореограф, арт мениджър и член на журито на фестивала. По думите му главни действащи лица в този спектакъл на открито са били отделните персонажи от всички групи, които с различни обредни практики и рутили са прогонили злото. „Майсторското изпълнение и артистичност, граничещи с виртуозност на моменти предизвикаха усмивки и респект в публиката, която посрещаше и изпращаше с възторг участниците. Всичко това според мен е показател, че традицията е жива. Със своите изпълнения участниците дадоха ясен знак, че тя ще се съхрани и в бъдеще. Разбира се, имаше групи и персонажи, които оставиха много по-трайно впечатление. Тук бих искал да посоча кукерите от квартал „Сушица“, община Карлово с тяхното костюмиране, белогащи и кукери-баджаци с кюласи на главите“, каза още Бельов. Той добави, че маските, наречени „Ликове“ с много пера и ритмизация на град Земен също са впечатлили, както и темпераментните станчинари от група „Братя Соколов“ – град Петрич, които са спечелили и първото място сред гостуващите групи. „Разнообразните персонажи от групата на благоевградският квартал „Струмско“ също бяха много интересни, както и маските на село Коларово, Община Петрич. Голямо впечатление направиха и гостите от Македония и много от другите участници. От общинските групи бих искал да посоча, че според членовете на журито, имаше голям подем в сурвакарските групи на I-ви квартал от град Симитли, които се представиха на много по-добро ниво в сравнение с предходни години. Същото важи и за групата от село Полена. Разбира се Крупник тук трябва да се каже на първо място, защото те традиционно се представят изключително силно“, посочи Бельов. Според него по отношение на основния персонаж във всички групи от Община Симитли те отново са показали уникални костюми, които са уникални за страната. „Тук обаче се наблюдава един увеличаваща се с годните конкуренция и затова се роди идеята от следващата година в категория „Костюмиране на бабугери“ да има под категории. Като цяло искам да кажа, че XV фестивал със своите на 5 000 изпълнителя от 34 групи, които сътвориха един художествен продукт със своята обредност, със своята многофунционалност и естетизация задоволиха вкуса на жителите и гостите на Община Симитли“, коментира Бельов. Той подчерта, че фестивалът се превръща в определящ фактор в културния календар на Р България. „Според мен фестивалът се превръща в неделима част от нематериалната духовна културна традиция. Той ни прави неделима част от общата европейска култура и ни дава правото да се наречем с гордост – културен феномен“, каза Бельов.
Сашко Анастасовски, кукерска група от град Велес, Р Македония: Фестивалът „Симитлия – Древната земя на кукерите“ е изключително впечатляващ
24 Януари 2018 | 21:32 | Агенция "Фокус"
Симитли. Фестивалът „Симитлия – Древната земя на кукерите“ е изключително впечатляващ. Това каза за предаването „Симитли – минало, настояще и бъдеще“ на Радио „Фокус“ – Пирин Сашко Анастасовски, ръководител на кукерска група от град Велес, Р Македония. „За първи път участвахме на фестивала и много ни хареса, надявам се, че и следващата година ще ни поканят организаторите, за да участваме отново в игрите“, каза още Анастасовски. Той допълни, че групата, с която са били на фестивала е съставена от около 50 души. „Нашата карнавална група е към Фолклорен ансамбъл „Вила“, град Велес като е съставена и от още много други хора, но не всички успяхме да дойдем в Симитли“, добави Анастасовски. Той коментира, че подготовката за участието на фестивали като този в Симитли отнема много време, защото се прави специална хореография. Анастасовски допълни, че за тях е било голямо удоволствие да участват на игрите. „Пожелавам на кмета на Симитли Апостол Апостолов да продължават да поддържат фестивала, защото е много хубав. Дано да го има още много години“, подчерта Анастасовски.
Калин Йорданов, кукерска група „Земен“: Фестивалът „Симитлия – Древната земя на кукерите“ е един от най-добрите в страната
24 Януари 2018 | 21:21 | Агенция "Фокус"
Симитли. Фестивалът „Симитлия – Древната земя на кукерите“ е един от най-добрите в страната. Това каза за предаването „Симитли – минало, настояще и бъдеще“ на Радио „Фокус“ – Пирин Калин Йорданов, ръководител на кукерска група „Земен“. По думите му именно поради тази причина вече няколко години посещават кукерските и маскарадни игри в Симитли. „Надявам се, че нашето участие и представяне се харесва и на хората, които ни канят, както и на цялата публика. Тази година участвахме скромно на фестивала, но мисля, че успяхме да впечатлим хората на стадиона в града“, каза още Йорданов. Той добави, че на игрите в Симитли групата, която ръководи е била от 35 човека, а иначе варира между 40 – 45 души. „Броят на групата ни зависи от това доколко хората са свободни“, подчерта Йорданов.
Симитли. 15-ото издание на фестивала „Симитлия – Древната земя на кукерите“ имаше рекорден брой участници и публика. Това каза за Радио „Фокус“ – Пирин кметът на Община Симитли Апостол Апостолов. По думите му това е случило заради няколко неща. „На първо място са самите групи, които заявиха участие и дойдоха в Симитли, за да участват на нашите игри. Второто нещо, което е не по-малко важно, е организацията на събитието, която бе на изключително високо ниво. 90 % от самите групи, които участват на фестивала „Симитлия – Древната земя на кукерите“, казват, че идват при нас заради добрата организация“, добави Апостолов. Според него добра организация се прави най-вече със сърце, дух и желание. Апостолов посочи, че за такъв фестивал се изисква и голяма доза родолюбие. „Смятам, че успяхме да докажем, че в Симитли сме родолюбиви хора. Единственото нещо, за което съжалявам, е, че не успяхме да убедим премиерът Бойко Борисов да дойде на фестивала, заедно с делегациите, които са в страната за европредседателството ни. Щеше да е хубаво да дойдат в Симитли, за да видят нещо хубаво, българско и традиционно, което ще се постараем да продължим да съхраняваме и в годините напред“, подчерта Апостолов.
Кюстендил. Кукерската група от село Ябълково спечели второ място за бабугерска маска на фестивала в Симитли. Това каза пред Радио „Фокус” – Кюстендил кметът на село Ябълково Бисер Златков. По думите му групата участва във фестивала от 7 години, тя се е състезавала с участници от цялата страна. „В нашата група участват много младежи, без тях не може да се продължи традицията”, каза Бисер Златков. По думите му в групата участват десетки жители на селото. „Най-голяма е конкуренцията на фестивала в Перник. Ние сме имали най-голямата награда от този фестивал. Предстои на 28 януари отново да се представим”, каза Бисер Златков. По думите му кукерството се предава от поколение на поколение, а най-младият участник в група е на възраст 3 месеца.
Благоевград: Сурвакарска дружина „Бабугери“ от петричкото село Коларово спечели две награди на фестивала „Симитлия – древната земя на кукерите“
14 Януари 2018 | 16:18 | Агенция "Фокус"
Благоевград. Сурвакарска дружина „Бабугери“ от петричкото село Коларово спечели две награди на фестивала „Симитлия – древната земя на кукерите“, който се проведе за 15 поредна година. За Радио „Фокус“ – Пирин Димитър Тренчев, който е ръководител на групата съобщи, че наградите са много важни за участниците в групата, тъй като тазгодишното им участие на игрите в Симитли е било 5-то юбилейно. „Спечелихме трето място за бабугер и плакет за пресъздаване на народен обичай – ритуално заораване с чифт волове за здраве и берекет и за предпазване от болести и лошотии“, уточни Тренчев категориите и местата, в които са класирани известните „безподобни бабугери“ на село Коларово.
Благоевград: Кукерите от симитлийското село Крупник спечелиха голямата награда на фестивала „Симитлия – Древната земя на кукерите“
13 Януари 2018 | 20:35 | Агенция "Фокус"
Симитли. Кукерите от симитлийското село Крупник спечелиха голямата награда на фестивала „Симитлия – Древната земя на кукерите“, предаде репортер на Радио „Фокус“–Пирин. Бабугерите от населеното място, които бяха над 250 впечатлиха журито, за което бяха отличени с първа награда „За цялостно творчество“. След тях на второ място се класираха кукерите от кв. „Ораново“, село Полена и село Черниче. Третото място остана за село Брежани, град Симитли и 1 квартал, 2-ра група от Симитли. Връчени бяха още следните награди:
„Най-възрастен участник” - баба Спаса от село Крупник;
„Най-добре представен сурвакарски обичай” - Васильовден на 1-ви кварал, 2-ра група Симитли;
Първо място за „Представяне на обредна традиция“ – „Стара сватба“ на кукерска група Симитли; второто място в категорията бе за „Сватба“ – село Брежани, а третото място бе за „Бабинден“ – село Крупник.
Наградата за „Най-добре маскирана мечка” и „Най-добре маскирано мече” отидоха при двете мечки на село Полена;
Наградата „Най-добре маскиран мечкар” журито определи да бъде връчена на Любен Бачев 1-ви квартал, 2-ра група град Симитли;
Награда за „Най-добра хореография” се присъди на град Петрич - група Център;
Награда за „Най-оригинална младоженческа двойка” на кв. Ораново, Симитли;
„Най- сполучлива интерпретация на съвременен актулен проблем“ бе дадена за представяне на идеята за „трети лифт Симитлия“ от 1-ви квартал, 2-ра група Симитли;
Награда за „Най-колоритни старци” се присъди на село Крупник;
Първото място за „Най-добра маска на бабугер” бе дадено на град Земен; второто място отиде бе село Ябълково, Община Кюстендил; третото място се връчи на село Коларово, Община Петрич;
Награди за „Най-оригинален кукерски костюм“ получиха първо място - Краси Бачев от 1-ви квартал, 2-ра група, Методи Равначки от Крупник и Александър Аспрухов от Черниче;
Нагрaдaта в пaмет на Васил Благоев бе връчена на семейство Мурджови от квартал Ораново; Специалната наградa в памет на Виолета Айкова бе присъдена на Пламен Георгиев от село Крупник, за развитието и организацията на кукерството в Община Симитли;
Специлната награда на кмета на община Симитли Апостол Апостолов бе връчена на квартал Струмско, Благоевград;
„Най-добра гостуваща група“ спечели групата на Братя Соколови - Петрич, второ място грабна Бачево, а третото взеха Горно и Долно Сахране.
Множество индивидулнии нагрди бяха раздадени на най- добрите персонажи.
Благоевград: Приключи фестивалът „Симитлия – Древната земя на кукерите“
13 Януари 2018 | 19:04 | Агенция "Фокус"
Симитли. Приключи фестивалът „Симитлия – Древната земя на кукерите“, предаде репортер на Радио "Фокус" - Пирин. Последни пред публиката се представиха кукерите от симитлийското село Черниче, село Осетеново (Павел Баня) село Полена (Симитли), село Крупник (Симитли) и групата от село Ябълково (Кюсрендил). Преди тях дефилираха няколко групи от Карлово и Петрич. В момента кметът на община Симитли Апостол Апостолов връчва награди на участниците във фестивала, сред които за най-добро представяне, най-добра хореография и много индивидуални плакети.
Кукерите от благоевградския квартал „Струмско“ подариха на кмета на Симитли специален колаж от снимки от техни участия на фестивала „Симитлия – Древната земя на кукерите“ през годините
13 Януари 2018 | 15:58 | Агенция "Фокус"
Симитли. Кукерите от благоевградския квартал „Струмско“ подариха на кмета на Симитли – Апостол Апостолов, специален колаж от снимки от техни участия на фестивала „Симитлия – Древната земя на кукерите“ през годините, предаде репортер на Радио „Фокус“ – Пирин. Това се случи по време на дефилето, което те направиха в рамките на маскарадните игри. Самата кукерска група от 200 човека впечатли публиката с цялостното си представяне. Преди тях сдружение „Турия“ с 36 дефилира в Симитли. Участници във фестивала бяха и кукери от селата Горно и Долно Сахрене (Община Павел Баня). Групата бе от 54 души. Маските на част от тях бяха изработени от кози кожи. В Симитли дефилираха и кукери от село Габра (Община Елин Пелин). Изключително силно представяне направиха бабугерите от симитлийския квартал „Ораново“. Сред участниците, които бяха общо 240 имаше бебе на 4 месеца, което до този момент е най-малкият участник. В друга от местните групи на Симитли пък най-малкият участник беше 4-годишен. Обичаят „Сватба“ пък разиграха бабугери от село Брежани (Община Симитли). Групата е с ръководител кмета на населеното място Благой Стефанов, а общият брой на участниците е 160.
Благоевград: 11-месечно бебе е най-малкият участник до този момент на фестивала „Симитлия – Древната земя на кукерите“
13 Януари 2018 | 13:51 | Агенция "Фокус"
Симитли. 11-месечно бебе е най-малкият участник, дефилирал до този момент на фестивала „Симитлия – Древната земя на кукерите“, предаде репортер на Радио „Фокус“ – Пирин. Момиченцето, което се казва Емили, е част от групата на 1-ви квартал, 2-ра група, град Симитли. В цялата група има общо 107 участника, от които 17 са деца. Интересното в нея е, че е съставена от преселници от село Тросково (Община Симитли), които от години живеят в общинския център, но съхраняват традициите си. Бабугерските костюми на участници са изключително красиви и с много дълъг косъм. Преди тях на стадиона в Симитли дефилира една от най-големите групи в тазгодишното издание, съставена от 350 участници – „Братя Соколови“ – Петрич. По-рано своето представяне направи група „Соколница“ (Община Карлово). До този момент на фестивала се изявиха и гости от село Тъжа (Община Павел Баня) с 40 участници. Дефиле направиха и кукери от НЧ „Христо Ботев“ – град Калофер, които завършиха своето представяне с изпълнение на 5 гайди. Пред публиката в Симитли играха още кукери от кюстендилското село Жабокрът към читалище „Пробуда“. Групата бе съставена от 70 участника, от които 60 мъже, 5 жени и 5 деца.
13 Януари 2018 | 12:26 | Агенция "Фокус"
Благоевград. С представяне на групите от симитлийското село Полето, село Коларово (община Петрич), село Климент (община Карлово), Петрич – център и кукерската група на село Бачево (община Разлог) продължава фестивалът „Симитлия – Древната земя на кукерите“, предаде репортер на Радио „Фокус“ – Пирин. Групата от село Полето бе първата от местните, които дефилираха на игрите. Ръководителят на групата Иван Манчев, който е кмет на населеното място, представи участниците, сред които имаше уникално мече. Под костюма, ушит от заешка кожа, бе 7-годишно дете, което за първи път участва в игрите. След тях пред публиката излезе сурвакарска дружина „Бабугери“ от село Коларово (община Петрич) с ръководител Димитър Тренчев. В групата имаше 33 деца. Село Климент, (община Карлово) бе с 51 участници, от които 10 деца. Те представиха обичаят „Старчовден“. Петрич – център от своя страна представиха уникалните станчинарски игри. Сред персонажите в групата силно изпъкнаха така наречените арапи, които се отличават с боядисани в черно лица. След тях дойдоха и кукерите от село Бачево, Община Разлог. Групата е от 160 участици, 50 от които са деца. Най-малкият участник в групата от разложкото село бе на 1 година и 2 месеца.
Благоевград: Започна 15-ото юбилейно издание на фестивала „Симитлия – Древната земя на кукерите“
13 Януари 2018 | 11:19 | Агенция "Фокус"
Симитли. Започна 15-ото юбилейно издание на фестивала „Симитлия – Древната земя на кукерите“, предаде репортер на Радио „Фокус“ – Пирин. Първи пред публиката на стадион „Септември“ в Симитли се представи гостуващата от македония група от град Велес. След тях уникални игри представиха станчинарите от група „Веселяци“ – Петрич. Изключително впечатляващо шоу пък направиха гостите от Сушица, Карлово. Четвърти дефилират кукерите от Земен, община Перник, а след тях се очаква да дефилират гости от македонският град Делчево. Водещи на програмата са зам.-председателят на сдружение „Хора и традиции“ Снежана Стоименова и Бранимир Митов, директор на ДТ „Проф. Енчо Халачев“.
В рамките на целия ден се очаква на стадиона в Симитли да се представят над 5 000 кукери от цялата страна и Македония. Заявка за участие са поддали 33 групи, 8 от които са от Симитли.
Фестивалът „Симитлия – Древната земя на кукерите“ се провежда под патронажа на кмаета Апостол Апостолов, който е и негов създател.
Благоевград: 33 групи с над 5 000 участници ще дефилират в рамките на фестивала „Симитлия – Древната земя на кукерите“
13 Януари 2018 | 09:31 | Агенция "Фокус"
Симитли. 33 групи с над 5 000 участници ще дефилират в рамките на фестивала „Симитлия – Древната земя на кукерите“, който ще се проведе днес в Симитли. Това съобщиха за Радио „Фокус“ – Пирин организаторите на събитието. Фестивалът ще бъде открит официално в 10.00 часа. Сред записалите се има групи от различни краища на България и две македонски. Според организаторите броят на записалите се участници тази година е рекорден. Във фестивала участие ще вземат 8 местни групи, като първи от тях ще дефилират кукерите от село Полето, а осми ще се представят бабугерите от село Крупник. Броят на гостуващите групи е 25, като 7 от тях за първи път пристигат в Симитли. Фестивалът „Симитлия – Древната земя на кукерите” се провежда за петнадесета година, под патронажа на кмета на Общината Апостол Апостолов, който е и основен инициатор за създаването на маскарадните игри и утвърждаването на фестивала през годините.
Благоевград: 15-ото юбилейно издание на фестивала „Симитлия – Древната земя на кукерите“ ще се проведе в Симитли
13 Януари 2018 | 08:33 | Агенция "Фокус"
Симитли. 15-ото юбилейно издание на фестивала „Симитлия – Древната земя на кукерите“ ще се проведе в Симитли днес. Това съобщи за Радио „Фокус“ – Пирин Таня Тасева от пресцентъра на Общината. Зрелищното шоу по традиция ще се проведе на стадион „Септември“, тъй като мястото е удобно за дефилиране на хилядите кукери и двойно повече публика, която се очаква да присъства на фестивала. Регламентът за участие в „Симитлия – Древната земя на кукерите“ остава непроменен. Фестивалът е отворен за всички желаещи. Кукерското дефиле, както всяка година има и състезателен характер, като групите участват в състезателни категории за цялостно представяне, за пресъздаване на обредна традиция, за индивидуални награди. За петнадесета години организацията на „Симитлия – Древната земя на кукерите“, е едно от най-важните събития за Община Симитли. Авторитетно жури ще гледа и отличава най-атрактивните и най-автентичните. За юбилейното издание организаторите имат предвид допълнителни изненади и награди за участниците и публиката на фестивала.
Фестивалът е създаден през 2003 година заради желанието на многобройните и многочислени кукерски групи от симитлийска община, с подкрепата на кмета на Общината Апостол Апостолов. „Симитлия – древната земя на кукерите“ има за цел да утвърждава и обогатява като пъстра палитра на богатото ни нематериално наследство – кукерските игри, традиции, обичаи и ритуали, свързани със Сурва.